ओडिशा में एक दिन में रिकॉर्ड 3,384 नए Coronavirus मामले दर्ज, संक्रमितों की संख्या 90,000 के पार
ओडिशा में पिछले 24 घंटे में कोविड-19 के रिकॉर्ड 3,384 नए मामले सामने आने के बाद राज्य में संक्रमण के कुल मामलों की संख्या 90,000 के आंकड़े को पार कर गई।
भुवनेश्वर: ओडिशा में पिछले 24 घंटे में कोविड-19 के रिकॉर्ड 3,384 नए मामले सामने आने के बाद राज्य में संक्रमण के कुल मामलों की संख्या 90,000 के आंकड़े को पार कर गई। यहां कोविड-19 से संक्रमित लोगों की संख्या 90,986 तक पहुंच गई है। वहीं, सात और लोगों की मौत के बाद मृतक संख्या बढ़कर 448 हो गई। राज्य के स्वास्थ्य विभाग ने गुरुवार को ये जानकारी दी। अधिकारी ने बताया कि नए मामले सभी 30 जिलों में सामने आए, जबकि सात लोगों की मौत चार जिलों में हुई। स्वास्थ्य एवं परिवार कल्याण विभाग ने ट्वीट किया, ‘‘यह बताते हुए दुख हो रहा है कि अस्पताल में इलाज के दौरान कोविड-19 के सात मरीजों की मौत हो गई।’’नई मौतें संबलपुर, बारगढ़, भद्रक और भुवनेश्वर में दर्ज की गई हैं। 3,384 नए मामलों में से 2,128 मामले क्वारंटीन सेंटर में पाए गए और अन्य 1,256 लोग पहले से संक्रमित लोगों के सम्पर्क में आने से महामारी की चपेट में आए।खुरदा में सबसे ज्यादा मामले 587 दर्ज किए गए, उसके बाद कटक (492), संभलपुर (182), मयूरभंज (177), गंजम (177), जाजपुर (176), बारगढ़ (157, रायगादा (154), पुरी (121), बालासोर (199) और सुंदरगढ़ (101) में दर्ज किए गए। ओडिशा में फिलहाल 27,672 एक्टिव मामले हैं और 62,813 लोग संक्रमण मुक्त हो चुके हैं।